OBH 4709/1999.
Az állampolgári jogok országgyűlési biztosának jelentése
Előadó: Andrásné dr. Bognár Ildikó

	Az Alkotmány 2. § (1) bekezdésében rögzített jogállamiságból eredő jogbiztonság követelményével, s az annak részét képező tisztességes eljáráshoz való alkotmányos joggal összefüggésben visszásságot okoz, ha a Fogyasztóvédelmi Főfelügyelőség eljárása során az ügyintézési határidőt jelentősen túllépve  tesz érdemi intézkedést.

	Budapesti lakos panaszában sérelmezi, hogy a Fogyasztóvédelmi Főfelügyelőség az országgyűlési biztos által 1999. június 8-a napján intézkedésre áttett beadványára a válaszadási kötelezettségének a törvényes határidőn belül nem tett eleget.
	A Fogyasztóvédelmi Főfelügyelőség tájékoztatása szerint - melyet csak sürgetésemre küldött meg - az országgyűlési biztos által 1999. június 8-a napján áttett beadványt követően a panaszos egy dátum nélküli a Főfelügyelőséghez 1999. június 18-án érkezett levélben pontosította a panaszát és iratbetekintést kért. A Főfelügyelőség 1999. december 13-án - tehát az eljárási határidőt jelentősen túllépve - adott a panaszosnak írásban teljes körű tájékoztatást, és tette meg a kivizsgáláshoz szükséges intézkedéseket.
	A Fogyasztóvédelmi Főfelügyelőség akkor járt volna el helyesen, ha az államigazgatási eljárás általános szabályairól szóló 1957. évi IV. törvény 15. §. (1) bekezdésében foglaltaknak megfelelően a kérelem előterjesztésétől számított 30 napon belül tett volna érdemi intézkedést.
	Fentiekre tekintettel megállapítottam, hogy a Fogyasztóvédelmi Főfelügyelőség eljárása az Alkotmány 2. § (1) bekezdésében rögzített jogállamiságból eredő jogbiztonság követelményével, s az annak részét képező tisztességes eljáráshoz való alkotmányos joggal összefüggésben visszásságot okozott.
	Felhívom a Fogyasztóvédelmi Főfelügyelőség vezetőjének a figyelmét, hogy gondoskodjék az ügyintézési határidők betartásáról.

Budapest, 2001. február 1.

Gönczöl Katalin